ગઇકાલે દિવાળી એટલે કે શ્રી સરસ્વતી દેવી, શ્રી લક્ષ્મીજીનો દિવસ. ગુજરાતી વર્ષનો છેલ્લો દિવસ. આ દિવસે વેપારીઓ ચોપડા પૂજન કરે છે અને ફટાકડા પણ ફોડે છે. દિવાળી અને બેસતું વર્ષ હિન્દુ ધર્મનો મોટામાં મોટો તહેવાર છે. ઘરને સાફસૂફ કરવું, શણગારવું, દીવા કરવા અને ફટાકડા ફોડવા એ જાણે દિવાળીનો પર્યાય. ચોતરફ બસ આનંદ જ આનંદ! મને લાગે છે તું આજે બહુ થાકી ગયું છે કારણકે સવારથી તેં લાતો મારી નથી. બપોરે મઠીયા, ચોળાફળી, સુંવાળી, ઘુઘરા એવુ બધુ બનાવ્યું. હું શીતલબા પાસેથી મગસ બનાવતા પણ શીખી. તને કહું મને દિવાળીમાં સૌથી વધુ શું ગમે….ઘરને શણગારવું, રંગોળી પૂરવી અને ઘુઘરાને કાંગરી પાડવી. મને ઘુઘરાને કાંગરી પાડતા ગીતાબા એ શીખવાડી હતી. જ્યારે આપણે કોઇ વસ્તુ શીખતા હોઇએ ત્યારે લાગે કે આ વળી શું કામમાં આવશે? પણ ક્યારેક બધી જ વસ્તુથી ફાયદો થાય એવું જરુરી નથી પણ એમ કરવાથી સંતોષ અને આનંદ તો ચોક્ક્સ મળે. મેં એક ઉક્તિ વાંચી હતી “કરેલું ક્યારેય નિષ્ફળ જતું નથી”, ખરેખર કેટલી સાચી વાત છે. કામ કરતી જઉ છું ને તારી સાથે વાત કરુ છું ને ડાયરીમાં લખુ છું એટલે હું સુપર મલ્ટીટાસ્કર મોમ કહેવાઉ..ખરું ને!